Brannmann med tordentale til elever for falske brannalarmer

Etter flere falske alarmer fikk brannvesenet i Vestby nok.

Sandra Mørkestøl

28. nov. 2013 18:11 Sist oppdatert 28. november 2013

— Det har gått falsk alarm flere ganger i uka den siste måneden, sier Therese Hellum (17), elev på Vestby Videregående skole.

Det var hun som filmet da brannvesenet gav elevene en lærepenge i skolegården fredag forrige uke.

Brannmester og utrykningsleder Thomas Bjølseth holdt en alvorlig tale til elevene utenfor skolen. Dette var avtalt med rektor på skolen, Per Hedum, som ønsker at elvene skal forstå alvoret i situasjonen.

— Talen var tøff, men jeg synes det var greit. Nå håper jeg at våre 700 elever fikk seg en lærepenge, sier rektoren til Aftenposten.

- Ikke kult

Therese Hellum sier at mange ble litt sjokkerte over talen, og hun tror det vil hjelpe.

— Som brannmannen sier i talen så kan falsk alarm gå ut over de som faktisk trenger hjelp. For oss er det også forstyrrende for undervisningen, og jeg synes ikke det er noe kult i det hele tatt.

I snitt rykker brannvesenet ut mer enn én gang hver eneste dag på en falsk varsling, skriver Moss Avis.